Document ID: 32004D0918

ODLOČBA SVETA
z dne 5. julija 2004
o obstoju čezmernega primanjkljaja na Madžarskem
(2004/918/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 104(6) Pogodbe,
ob upoštevanju priporočila Komisije,
ob upoštevanju pripomb Madžarske,
ob upoštevanju naslednjega:
(1)
V skladu s členom 104 Pogodbe se morajo države članice izogibati čezmernim javnofinančnim primanjkljajem; to velja tudi za države članice z odstopanjem, kar vključuje vse države, ki so se pridružile EU 1. maja 2004.
(2)
Temeljni cilj Pakta za stabilnost in rast so zdrave javne finance kot sredstvo za izboljšanje pogojev za stabilnost cen in za močno trajnostno rast, ki pospešuje ustvarjanje novih delovnih mest.
(3)
Postopek v primeru čezmernega primanjkljaja iz člena 104 predvideva odločitev o obstoju čezmernega primanjkljaja, Protokol o postopku v zvezi s čezmernim primanjkljajem, priložen Pogodbi, določa nadaljnje predpise za izvajanje postopka v primeru čezmernega primanjkljaja. Uredba Sveta (ES) št. 3605/93 z dne 22. novembra 1993 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti (1), določa podrobna pravila in opredelitve pojmov za uporabo določb omenjenega Protokola.
(4)
Člen 104(5) Pogodbe od Komisije zahteva, da predloži svoje mnenje Svetu, če meni, da v državi članici obstaja čezmerni primanjkljaj ali bi do njega lahko prišlo. Po pregledu vseh pomembnih dejavnikov , ki jih je v skladu s členom 104(3) upoštevala v svojem poročilu, in ob upoštevanju mnenja Ekonomsko-Finančnega odbora v skladu s členom 104(4) je Komisija, v svojem mnenju, z dne 24. junija 2004, prišla do zaključka, da na Madžarskem obstaja čezmerni primanjkljaj.
(5)
Člen 104(6) Pogodbe določa, da mora Svet upoštevati morebitne pripombe zadevne države članice preden se, po opravljeni celoviti oceni, odloči ali čezmeren primanjkljaj obstaja.
(6)
Iz celovite ocene je mogoče sklepati naslednje: Javnofinančni primanjkljaj na Madžarskem je v letu 2003 dosegel 5,9 % BDP, kar je nad referenčno vrednostjo 3 % BDP, ki jo določa Pogodba. Javnofinančni primanjkljaj, ki je presegel s pogodbo določeno mejno vrednost 3 % BDP, ni posledica izrednega dogodka, na katerega madžarski organi niso mogli vplivati, in prav tako ni bil posledica resnega gospodarskega upada v smislu Pakta za stabilnost in rast. Javnofinančni primanjkljaj bo v letu 2004 najverjetneje ostal nad 3 % BDP. Zlasti po Spomladanski napovedi Komisije za leto 2004, bo primanjkljaj v letu 2004 predvidoma dosegel 4,9 % BDP, medtem ko madžarski konvergenčni program predvideva primanjkljaj v višini 4,6 % BDP. Delež javnega dolga, ki je v letu 2003 znašal 59 %, bo v letu 2004 po vsej verjetnosti ostal malo pod 60 % referenčno vrednostjo, ki jo določa Pogodba -
SPREJEL NASLEDNJO ODLOČBO:
Člen 1
Iz celovite ocene sledi, da na Madžarskem obstaja čezmerni primanjkljaj.
Člen 2
Ta odločba je naslovljena na Republiko Madžarsko.
V Bruslju, 5. julija 2004

Labels: 2
4
18